A BIZOTTSÁG 240/2009/EK RENDELETE
(2009. március 20.)
a tejre és tejtermékekre vonatkozó kiviteli engedélyek és export-visszatérítések tekintetében az 1282/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 170. és 171. cikkére, a 4. cikkével összefüggésben,
mivel:
(1)
Az egyrészről a CARIFORUM-államok, másrészről az Európai Közösség és tagállamai között létrejött gazdasági partnerségi megállapodás (2) - amelynek aláírását és ideiglenes alkalmazását a 2008/805/EK tanácsi határozattal (3) hagyták jóvá - 16. cikke, valamint III. mellékletének 2. függeléke a tejporra vonatkozó vámkontingensről rendelkezik, amelyet ezt megelőzően a 98/486/EK tanácsi határozattal (4) jóváhagyott, az Európai Közösség és a Dominikai Köztársaság között létrejött, a Dominikai Köztársaságban a tejpor behozatalának védelméről szóló egyetértési megállapodás (5) tartalmazott. Az 1282/2006/EK rendelet (6) 29. cikkének (1) bekezdését ennek megfelelően aktualizálni kell.
(2)
Az 1282/2006/EK rendelet 30. cikke (1) bekezdésének b) pontja úgy rendelkezik, hogy a kontingens második része tekintetében a kérelmezőknek igazolniuk kell, hogy harmadik országokkal kereskedelmet folytattak. Úgy tűnik, hogy e feltételt többféleképpen lehet értelmezni. Ezért indokolt egyértelművé tenni, hogy a harmadik országokkal folytatott kereskedelmet a megfelelő vámokmányok bemutatásával kell igazolni.
(3)
Az 1282/2006/EK rendelet 30. cikkének (3) bekezdése 100 kilogrammonként 15 EUR összegű biztosítékról rendelkezik. A harmonizáció és az egyszerűsítés érdekében helyénvaló ezt az említett rendelet 10. cikkében előírt általános szinthez igazítani, amely a rendelet III. fejezetének 2. szakaszában említett, sajtra vonatkozó kontingens kezelésére is alkalmazandó.
(4)
Az 1282/2006/EK rendeletet ezért ennek megfelelően módosítani kell.
(5)
Indokolt előírni, hogy a módosított rendelkezések a már kiadott engedélyekre ne legyenek alkalmazandók.
(6)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1282/2006/EK rendelet a következőképpen módosul:
1.
A 29. cikk (1) bekezdése helyébe a következő szöveg lép:
„(1) Az egyrészről a CARIFORUM-államok, másrészről az Európai Közösség és tagállamai között létrejött gazdasági partnerségi megállapodás (7) - amelynek aláírását és ideiglenes alkalmazását a 2008/805/EK határozattal (8) hagyták jóvá - III. mellékletének 2. függelékében foglalt kontingens keretében a tejpor Dominikai Köztársaságba irányuló kiviteléhez a Dominikai Köztársaság illetékes hatóságaihoz be kell nyújtani az e szakasszal összhangban kibocsátott kiviteli engedély hitelesített másolatát, valamint az egyes szállítmányokra vonatkozó kiviteli nyilatkozat záradékkal ellátott másolatát.
2.
A 30. cikk a következőképpen módosul:
a)
Az (1) bekezdés a következő albekezdéssel egészül ki:
„Az első albekezdés b) pontjában említett, a harmadik országokkal folytatott kereskedelemről szóló igazolásként kizárólag a vámhatóságok által megfelelő megjegyzésekkel ellátott és az érintett kérelmezőre mint címzettre való utalást tartalmazó, a szabad forgalomba bocsátást biztosító vámokmány, vagy a vámhatóságok megfelelő megjegyzéseivel ellátott kiviteli vámokmány fogadható el.”
b)
A (3) bekezdés második albekezdése a) pontjának helyébe a következő szöveg lép:
„a)
a 10. cikknek megfelelő biztosítékot helyez letétbe;”.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet a 2009. április 1-jétől benyújtott engedélykérelmekre kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. március 20-án.